Új fegyvert vet be a Fidesz a gyerekekre vadászó szexuális bűnözők ellen
Még többet kockáztatnak a gyerekeket zaklató tanárok, orvosok, gondozók, nevelők: a gyermekek elleni szexuális bűncselekmények elkövetőit örökre eltiltanák foglalkozásuktól, ha a munka 18 év alattiakhoz kötődik. Fideszes képviselők nyújtották be a módosítót.
A gyermekek védelmében módosítaná a Btk.-t és a gyermekvédelmi törvényt három fideszes képviselő. Selmeczi Gabriella, Répássy Róbert és Németh Szilárd módosító javaslata a következőkről rendelkezik:

-   Az a személy, aki 18 év alatti gyermek ellen követett el nemi erkölcs, illetve a nemi élet szabadsága elleni bűncselekményt, véglegesen eltiltandó minden olyan foglalkozás gyakorlásától, amely azzal jár, hogy gyerekek vannak rábízva. Legyen az a tevékenység nevelés, felügyelet, gondozás vagy gyógykezelés. Ugyanígy eltiltják foglalkozásuktól azokat a szexuális bűnözőket, akik a gyerekkel hatalmi viszonyban vannak.
-   Ugyanez vonatkozik a kiskorú veszélyeztetése bűncselekmény elköveteőire, annyi kiegészítéssel, hogy méltányolható esetben nem kötelező az eltiltás.

A törvény idén december 1-jén lép hatályba, ha az Országgyűlés megszavazza.

Az indokolás szerint a Fidesz kiemelt figyelmet fordít a gyermekek védelmére. "A nemi élet szabadsága és a nemi erkölcs elleni, gyermekek sérelmére elkövetett bűncselekmények a legvisszataszítóbb bűncselekmények közé tartoznak" – írják a beterjesztők.

Az ehhez hasonló bűncselekmények súlyára való tekintettel indokoltnak tartják, hogy az elkövetők a jövőben ne foglalkozhassanak gyerekekkel – indokoltak a képviselők. A munkájuktól való eltiltás erősíti a törvény elrettentő erejét és a kiszolgáltatott gyermek védelmét is. Emellett megakadályozza, hogy a gyerekekre vadászó szexuális ragadozók újra 18 év alattiakkal kerülhessenek kapcsolatba.
gyermekbántalmazás foglalkozás kiskorú veszélyeztetése gyermekmolesztálás Btk.-módosítás Btk.